b'\n_START_ARTICLE_\nEduardas Bal\xc4\x8dytis\n_START_SECTION_\nBiografija\n_START_PARAGRAPH_\nI\xc5\xa1 ma\xc5\xbeens tur\xc4\x97damas potrauk\xc4\xaf muzikai, savaranki\xc5\xa1kai i\xc5\xa1moko groti \xc4\xafvairiais instrumentais. Baig\xc4\x99s \xc5\xa0v\xc4\x97k\xc5\xa1nos vidurin\xc4\x97s mokyklos devynias klases, 1954\xe2\x80\x931958 m. mok\xc4\x97si Klaip\xc4\x97dos muzikos mokykloje (d\xc4\x97st. V. Laurinavi\xc4\x8dien\xc4\x97s valtornos klas\xc4\x97). Mokydamasis grojo mokyklos simfoniniame orkestre (dalyvavo P. \xc4\x8caikovskio \xe2\x80\x9eEugenijaus Onegino\xe2\x80\x9c ir D\xc5\xbe. Verd\xc5\xbeio \xe2\x80\x9eTraviatos\xe2\x80\x9c oper\xc5\xb3 pastatymuose), grojo miesto parko pu\xc4\x8diam\xc5\xb3j\xc5\xb3 orkestre, pats vadovavo statybos tresto pu\xc4\x8diam\xc5\xb3j\xc5\xb3 orkestrui. 1958\xe2\x80\x931962 m. muzik\xc4\x85 studijavo Vilniaus valstybiniame pedagoginiame institute (diriguoti mok\xc4\x97 V. \xc5\xaasevi\xc4\x8dius, skambinti fortepijonu V. Landsbergis). Studij\xc5\xb3 metais vadovavo chorams ir vokaliniams ansambliams._NEWLINE_Nuo 1962 m. rudens \xc5\xa0iauli\xc5\xb3 pedagoginio instituto muzikos d\xc4\x97stytojas, vadovavo student\xc5\xb3 estradiniam orkestrui. Su juo nema\xc5\xbeai koncertavo, dalyvavo televizijos laidoje, \xc4\xafra\xc5\xa1\xc5\xb3 padar\xc4\x97 Lietuvos radijas. 1964\xe2\x80\x931967 m. TSRS Pedagogikos moksl\xc5\xb3 akademijos Meninio ugdymo mokslinio tyrimo instituto Maskvoje aspirantas. Muzik\xc4\x85 ir dainavim\xc4\x85 d\xc4\x97st\xc4\x97 vienoje Maskvos vidurin\xc4\x97je mokykloje. 1968 m. Maskvoje apgyn\xc4\x97 pedagogikos moksl\xc5\xb3 kandidatin\xc4\x99 disertacij\xc4\x85 tema: \xe2\x80\x9eMoksleivi\xc5\xb3 muzikos suvokimo ugdymo klausimai" (vadov\xc4\x97 N. Grodzenskaja). Gr\xc4\xaf\xc5\xbe\xc4\x99s \xc4\xaf \xc5\xa0iaulius, t\xc4\x99s\xc4\x97 d\xc4\x97stytojo darb\xc4\x85 Pedagoginiame institute (nuo 1997 m. universitetas), nuo 1971 m. Muzikos katedros ved\xc4\x97jas docentas, nuo 1992 m. profesorius. Pagal jo parengtus mokymo planus ir programas 1974 m. institute \xc4\xafteisinta dviguba pradini\xc5\xb3 klasi\xc5\xb3 mokytojo ir muzikos mokytojo specialyb\xc4\x97, o 1993 m. vien muzikos mokytojo specialyb\xc4\x97 ir pedagogikos magistrat\xc5\xabra._NEWLINE_Nuo 1998 m. veikia muzikos pedagogikos specialyb\xc4\x97s neakivaizdinis skyrius. E. Bal\xc4\x8dy\xc4\x8dio r\xc5\xabpes\xc4\x8diu \xc5\xa0iauli\xc5\xb3 pedagoginiame institute (universitete) nuolat veikia 3-4 chorai, jo iniciatyva \xc5\xa1ioje mokslo \xc4\xafstaigoje pastatyti dideli ir unikal\xc5\xabs mediniai vargonai (meistras A. Kulikauskas)._NEWLINE_E. Bal\xc4\x8dy\xc4\x8dio pastangomis, 1971 m. \xc5\xa0iauliuose \xc4\xafkurta pirmoji Lietuvoje sustiprinto muzikinio ugdymo mokykla (tai pagars\xc4\x97jusi 12-oji miesto vidurin\xc4\x97 mokykla). Ji paskatino tokias mokyklas kurtis ir kituose Lietuvos miestuose bei rajonuose._NEWLINE_Plati, \xc5\xa1akota E. Bal\xc4\x8dy\xc4\x8dio pedagogin\xc4\x97 ir mokslin\xc4\x97 veikla. Jis vienas pirm\xc5\xb3j\xc5\xb3 prad\xc4\x97jo rengti nauj\xc4\x85 muzikos mokymo program\xc4\x85 Lietuvos bendrojo lavinimo mokykloms, taip pat muzikos vadov\xc4\x97lius, metodikos knygas muzikos mokytojams ir kitokias mokymo priemones. Suk\xc5\xabr\xc4\x97 ir Lietuvos mokyklose \xc4\xafgyvendino savit\xc4\x85 ir originali\xc4\x85 kompleksin\xc4\x99 (dainavimo, muzikavimo ir muzikos klausymo) muzikinio ugdymo sistem\xc4\x85, teori\xc5\xa1kai ir eksperimentais pagrind\xc4\x97 jos principus bei turin\xc4\xaf. Vienas arba su kitais pedagogais pareng\xc4\x97 ir i\xc5\xa1leido per 20 muzikos vadov\xc4\x97li\xc5\xb3 (perdirbtais variantais jie pakartotinai leid\xc5\xbeiami nuo 1973 met\xc5\xb3). Muzikos mokytojams para\xc5\xa1\xc4\x97 10 knyg\xc5\xb3, pareng\xc4\x97 kelet\xc4\x85 mokymo program\xc5\xb3, fonochrestomatij\xc5\xb3 ir kitoki\xc5\xb3 mokymo priemoni\xc5\xb3, paskelb\xc4\x97 daugiau kaip 150 mokslini\xc5\xb3 straipsni\xc5\xb3 ir recenzij\xc5\xb3. E. Bal\xc4\x8dytis da\xc5\xbenai skaito paskaitas \xc4\xafvairiuose muzikos mokytoj\xc5\xb3 kursuose, Pedagog\xc5\xb3 kvalifikacijos institute, Lietuvos muzikos akademijoje ir Klaip\xc4\x97dos universiteto Men\xc5\xb3 fakultete, organizuoja mokslines konferencijas, skaito prane\xc5\xa1imus Lietuvoje bei svetur. Pedagogas ved\xc4\x97 daugiau kaip 250 atvir\xc5\xb3 parodom\xc5\xb3j\xc5\xb3 muzikos pamok\xc5\xb3 (nema\xc5\xbeai ir per Lietuvos televizij\xc4\x85), nuolat propaguoja m\xc5\xabs\xc5\xb3 chorinio ir folklorinio dainavimo tradicijas. Apie pedagog\xc4\x85 E. Bal\xc4\x8dyt\xc4\xaf Lietuvos, Maskvos ir Leningrado televizijos suk\xc5\xabr\xc4\x97 kelis dokumentinius filmus. U\xc5\xbe teorin\xc4\xaf darb\xc4\x85 \xe2\x80\x9eMuzikinio ugdymo Lietuvos bendrojo lavinimo vidurin\xc4\x97je mokykloje (V-XII klas\xc4\x97) sistema\xe2\x80\x9c 1994 m. jam suteiktas humanitarini\xc5\xb3 moksl\xc5\xb3 (muzikologijos) habilituoto daktaro mokslinis laipsnis. Pastaruoju metu pedagogas pareng\xc4\x97 1000 lietuvi\xc5\xb3 liaudies dain\xc5\xb3 rinkin\xc4\xaf \xe2\x80\x9eBeau\xc5\xa1tant! au\xc5\xa1rel\xc4\x97"._NEWLINE_E. Bal\xc4\x8dytis su \xc5\xa0iauli\xc5\xb3 pedagoginio universiteto chorais ir kitais meno kolektyvais dalyvavo koncertin\xc4\x97se, turistin\xc4\x97se ir mokslin\xc4\x97se i\xc5\xa1vykose \xc4\xaf \xc5\xa0vedij\xc4\x85, Italij\xc4\x85, Pranc\xc5\xabzij\xc4\x85, Danij\xc4\x85 ir Austrij\xc4\x85, 1988 m. sta\xc5\xbeavo Vengrijoje, o 1998 m. Nyderlanduose. Pedagogas yra Lietuvos muzik\xc5\xb3 draugijos, Lietuvos kompozitori\xc5\xb3 s\xc4\x85jungos, Muzikos mokytoj\xc5\xb3 asociacijos, Lietuvos muzikinio ugdymo koordinacin\xc4\x97s tarybos, Lietuvos muzikos mokytoj\xc5\xb3 kvalifikacijos komisijos narys, kur\xc4\xaf laik\xc4\x85 \xe2\x80\x93 ir jos pirmininkas. Priklauso Lietuvos muzikos akademijos, Vilniaus pedagoginio universiteto ir Kauno Vytauto Did\xc5\xbeiojo universiteto doktorant\xc5\xb3 disertacij\xc5\xb3 gynimo komitetams._NEWLINE_E. Bal\xc4\x8dytis 1973 m. apdovanotas Liaudies \xc5\xa1vietimo pirm\xc5\xabno \xc5\xbeenkleliu, 1978 m. Kult\xc5\xabros \xc5\xbeym\xc5\xabno \xc5\xbeenklu, 1986 m. valstybine premija, premijomis u\xc5\xbe straipsnius \xc5\xbeurnale \xe2\x80\x9eKult\xc5\xabros barai\xe2\x80\x9c ir savaitra\xc5\xa1tyje \xe2\x80\x9eLiterat\xc5\xabra ir menas", 1988 m. jam suteiktas nusipelniusio d\xc4\x97stytojo vardas. 1994 m. u\xc5\xbe naujus vadov\xc4\x97lius gavo Lietuvos respublikos \xc5\xa1vietimo ir mokslo ministerijos premij\xc4\x85. Jo brolis Bronius Bal\xc4\x8dytis \xe2\x80\x93 \xc5\xbeinomas matematikas, profesorius, habilituotas daktaras.'